সোনাক্ষী সিংহ  (আকিরা)
সদ্য ট্রেলার মুক্তি পেয়েছে! কিন্তু তাতেই শোরগোল ফেলে দিয়েছেন সোনাক্ষী ‘জুনিয়র শটগান’ সিংহ! তিনি যে অ্যাকশন হিরো শত্রুঘ্ন সিংহের যোগ্য কন্যা— প্রমাণ করে ছেড়েছেন সোনাক্ষী! ‘আকিরা’ ছবিটির নামকরণ তাঁকে দিয়েই। ট্রেলারে দেখা গিয়েছে, তিনি কেমন কাতর স্বরে কলেজের দস্যি ছেলেপিলেদের বলছেন, ‘আমাকে রাগিয়ে দিও না, তোমাদের পেটালে আমার কলেজের আরেক বছর নষ্ট হবে’! এমন সংলাপ শোনার জন্যই তো বসে আছেন দর্শক! শুধু সংলাপই নয়, শত্তুরদের দিব্যি দুরমুশ করেওছেন সোনাক্ষী! একাহাতে দু’তিনজনকে! ছবিতে তাঁর ‘নেমেসিস’ অনুরাগ কাশ্যপ। এই দু’জনের টক্কর কেমন জমে, এখন সেটাই দেখার অপেক্ষা!

দীপিকা পাড়ুকোন  (বাজিরাও মস্তানি)
পিরিয়ড ফিল্মে যোদ্ধা রাজকুমারী। দীপিকা পাড়ুকোন। রাজকন্যা মস্তানি নেহাত রূপকথার পরিটি নন। ইতিহাস বলছে, বাজিরাও’কে যুদ্ধে সহায়তা করা থেকে নিজের রাজ্য সামলে রাখা— সবটাই করতেন তিনি। তলোয়ার চালাতে বা ঘোড়া ছোটাতে তাঁর জুড়ি ছিল না। বিদূষী ছিলেন। আবার নৃত্যগীতে পারদর্শিনীও। এত গুণ থাকা সত্ত্বেও ইতিহাস তাঁকে ভুলে গিয়েছিল। সঞ্জয় লীলা বনশালী ‘বাজিরাও মস্তানি’তে দীপিকাকে কাস্ট করে আলোচনা উস্কে দিলেন! যদিও তাঁর গল্পে বাজিরাওই বীর। মস্তানি কেবল প্রথমার্ধেই তলোয়ারবাজি করে। কিন্তু দীপিকা ওইটুকু অংশেই অতুলনীয়া! যেমন তিনি সুন্দরী, তেমন সপ্রতিভ অশ্বারোহী, তেমনই মোহিনী প্রেয়সী! একহাতে ছেলেকে কোলে তুলে নিয়ে আরেক হাতে তলোয়ার বাগিয়ে শত্রুদের মোকাবিলা করার সেই দৃশ্য কে ভুলবে! গল্পে মস্তানি আরও বেশি জায়গা পেলে বলিউড ভুলে যাওয়া ইতিহাসটাকে আরেকটু সুবিচার দিতে পারত। যাই হোক, দীপিকা হলিউডেও ভিন ডিজেলের সঙ্গে সমানে সমানে অ্যাকশন করছেন বলেই শোনা যাচ্ছে। এবার দেখা যাক, সেখানে কী প্রাপ্তি হয় দর্শকের!

অনুষ্কা শর্মা
(সুলতান)
মহিলা কুস্তিগীরের ভূমিকায় ইনিও কামাল দেখিয়েছেন বটে! সলমনের চরিত্র তাঁর আরফাকে দেখেই অনুপ্রাণিত হয় কুস্তি লড়ার। আরফা রীতিমতো রাজ্যস্তরের কুস্তি চ্যাম্পিয়ন। তার প্রেমে পড়ে প্রায় ‘নিষ্কর্মা’ সুলতান। কিন্তু অমন গুণী মেয়ের প্রেমে পড়ে কি আর নিষ্কর্মা থাকলে চলে! তাই সুলতানও শুরু করে দেয় চ্যাম্পিয়ন হওয়ার লড়াই। মুশকিল হল, বলিউড তো! সবকিছুই শেষ পর্যন্ত পুরুষকেন্দ্রিক। তার উপর ছবির গল্প সুলতানকে নিয়ে। সলমন খান তার হিরো! ফলে অনুষ্কা, থুড়ি আরফাকে পিছিয়ে পড়তেই হয়। তার আর অলিম্পিক্‌সের চ্যাম্পিয়ন হওয়া হয় না। অন্তঃসত্ত্বা হয়ে পড়ে সে। তা বলে খেলা ছেড়ে যায় না। কুস্তি তার প্যাশন। তাই বাচ্চাকাচ্চাদের প্রশিক্ষণ দিয়েই কাটায়। অবশ্য সলমন যেহেতু হিরো, তাঁর আবার মনটাও বড়! তাই শেষে আরফা আবার ময়দানে নামে। আবার লড়াই করে। 

প্রিয়ঙ্কা চোপড়া (কোয়ান্টিকো)
হিন্দি ছবি সরাসরি না হলেও প্রিয়ঙ্কা চোপড়া তো বলিউডেরই! ‘কোয়ান্টিকো’তে তিনি এফবিআই এজেন্ট। ফলে বন্দুকবাজিও করেছেন। ঘুষোঘুষিও। তার জন্য দীর্ঘ প্রশিক্ষণও নিয়েছেন লস অ্যাঞ্জেলেসে। সারা দুনিয়ার দর্শক সেই অ্যাকশনগিরি দেখে কাত! সে অবশ্য ‘মেরি কম’ থেকেই। বলিউড যদি প্রিয়ঙ্কাকে নিয়ে অ্যাকশন-কেন্দ্রিক আরও কিছু ভাবতে পারে, বেশ হয়! আরও আগে তিনি ‘ডন টু’ দিয়ে বুঝিয়ে দিয়েছিলেন তাঁর মধ্যে ‘আগ’ আছে। ‘কোয়ান্টিকো’ তো জলজ্যান্ত প্রমাণ! 

আলিয়া ভট্ট (উড়তা পঞ্জাব)
এই চরিত্রের জন্য অনেকগুলো পরতে এবং মাত্রায় আলিয়া প্রশংসা পেয়েছেন এবং পাচ্ছেন। বিহারি এক অভিবাসী শ্রমিকের চরিত্রে অভিনয় করেছেন তিনি। যে পাকেচক্রে মাদকের কারবারীদের পাল্লায় পড়ে এবং ঘোরতর অন্যায়ের শিকার হয়। কিন্তু আলিয়ার শরীরী প্রতিবাদ প্রবল ছবিতে! মেয়েটি হকি খেলোয়াড়। কপাল মন্দ, তাই বাবা মারা যায় এবং বাড়ি ছেড়ে তাকে কাজে ভিড়ে যেতে হয়। শয়তান লোকেদের হাত থেকে বাঁচতে এবং বাঁচাতে হকি স্টিকের মুভগুলো সে ভালই ব্যবহার করতে পারে। টমি সিংহ ‘দ্য গবরু’কেও (শাহিদ কপূর) তার সাহায্য নিতে হয় বইকী!
খুব বেশি অ্যাকশনের জায়গা ছিল না আলিয়ার। কিন্তু অল্পেই তিনি বিস্তার বুঝিয়ে দিয়েছিলেন নিজের।

শ্রদ্ধা কপূর (বাগী)
শ্রদ্ধা বহুদিন ধরেই অ্যাকশন করতে চেয়েছিলেন। শেষমেশ পেয়েও গেলেন। ‘বাগী’তে তিনি টাইগার শ্রফের সঙ্গে পাল্লা দিয়ে চুটিয়ে মারপিট করেছেন! তাঁকে নাকি ‘অ্যাকশন ফিগার’ হতে সাহায্য করেছিলেন টাইগারই। হাতাহাতি (হ্যান্ড টু হ্যান্ড কমব্যাট), ‘ব্লকিং’, ঘুষি-লাথি— ফাইট সিকোয়েন্সে সব রকমই করেছেন শ্রদ্ধা। তবে তিনি বেশ পাতলা ছিপছিপে গড়়নের তো— তাই তাঁর অ্যাকশন অবতার ব্যাপারটা ঠিক সেভাবে প্রতিষ্ঠা পায়নি! তবে স্টান্ট করতে পেরে তিনি নিজে বেশ খুশি হয়েছিলেন। বিভিন্ন সাক্ষাৎকারে সে কথা বলেওছেন বার বার। সেভাবে প্রশংসা পাননি যে, সেটা অবশ্য আলাদা!